[pic] | EUROOPAN KOMISSIO |

Bryssel 10.11.2010

KOM(2010) 649 lopullinen

2010/0318 (COD)

Ehdotus:

EUROOPAN PARLAMENTIN JA NEUVOSTON ASETUS

yksipuolisten tullietuuksien myöntämisestä Moldovalle annetun neuvoston asetuksen (EY) N:o 55/2008 muuttamisesta

PERUSTELUT

1. EHDOTUKSEN TAUSTA

Moldovan tasavallalla, jäljempänä ’Moldova’, on vaikeuksia viinin viennissään joillekin perinteisille markkinoilleen, mikä uhkaa maan talouden elpymistä ja Moldovan hallituksen määrätietoisesti suorittamaa uudistusprosessia.

Tämän seurauksena Moldova on pyytänyt heinäkuussa 2010 Euroopan komissiota korottamaan viinin tullitonta tariffikiintiötä yksipuolisessa tullietuusjärjestelmässä, joka myönnettiin Moldovalle 21. tammikuuta 2008 annetulla neuvoston asetuksella (EY) N:o 55/2008[1]. Maatalousala kattaa noin 40 prosenttia Moldovan taloudesta ja sen tärkeä osa viiniala työllistää noin 300 000 ihmistä (neljäsosan työssä käyvästä väestöstä), jotka elävät pääosin maaseudulla ja viljelevät keskikokoisia tai pieniä perhepalstoja.

Moldovan talouden elpymisen tukemiseksi ja Moldovan viiniteollisuuden työntekijöiden kehitysnäkymien parantamiseksi ehdotetaan, että viinin tullitonta tariffikiintiötä korotetaan 100 000 hehtolitrasta 150 000 hehtolitraan vuonna 2011, 120 000 hehtolitrasta 180 000 hehtolitraan vuonna 2012 ja 240 000 hehtolitraan vuotta kohden vuodesta 2013 alkaen. Ehdotetun korotuksen taso perustuu siihen, että Moldova on järjestelmällisesti täyttänyt voimassa olevan kiintiön, maalla on mahdollisuuksia kasvattaa pientä markkina-aluettaan EU:ssa, eikä korotuksen taso kuitenkaan horjuta EU:n viiniteollisuutta. Moldovan viinialan odotetaan edelleen parantavan viiniensä laatua.

Koska neuvoston asetuksen (EY) N:o 55/2008 voimassaolo päättyy 31. joulukuuta 2012 ja tuottajien, viejien ja tuojien oikeusvarmuus on taattava, neuvoston asetuksen (EY) N:o 55/2008 voimassaoloa ehdotetaan jatkettavaksi kolmella vuodella 31. joulukuuta 2015 asti. Tämä on kohtuullinen aika, kun otetaan huomioon tuleva pitkälle menevä ja laaja-alainen vapaakauppasopimus EU:n ja Moldovan välillä. Neuvoston asetuksessa (EY) N:o 55/2008 pidetään mahdollisena myös muiden tuotteiden tullietuuskiintiöitä viinin lisäksi. Kun kiintiöihin kuuluvien eri alojen tilanne on arvioitu, joidenkin näiden kiintiöiden asteittaista korotusta ehdotetaan jatkettavaksi tasoille, jotka mainitaan tämän ehdotuksen liitteenä olevassa taulukossa 1.

2. EHDOTUKSEN OIKEUSPERUSTA

Tämän ehdotuksen oikeusperusta on Euroopan unionin toiminnasta tehdyn sopimuksen 207 artiklan 2 kohta.

3. TALOUSARVIOVAIKUTUKSET

Ehdotetusta asetuksesta ei aiheudu menoja EU:n talousarvioon. Koska tuonnin yleinen taso Moldovasta on vain 0,04 prosenttia EU:n koko tuonnista, markkinoiden avaamisen ei odoteta vaikuttavan negatiivisesti EU:hun. Tällä hetkellä noin 90 prosenttia Moldovan koko tuonnista tulee EU:hun ilman tulleja.

Uudet, vuosille 2011–2015 ehdotetut tullittomat tariffikiintiöt aiheuttavat vähäistä tullitulojen menetystä vain vuonna 2011. Vuosina 2012–2015 tullituloja ei menetetä, koska vuoden 2012 kiintiöiden taso kattaa kaikkien tullittomiin tariffikiintiöihin kuuluvien tuotteiden nykyiset vientimäärät Moldovasta. Hypoteettista tuloa, jonka tuleva vienti saattaisi tuottaa, ei voida pitää tullitulon menetyksenä.

2010/0318 (COD)

Ehdotus:

EUROOPAN PARLAMENTIN JA NEUVOSTON ASETUS

yksipuolisten tullietuuksien myöntämisestä Moldovalle annetun neuvoston asetuksen (EY) N:o 55/2008 muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 207 artiklan 2 kohdan,

ottavat huomioon Euroopan komission ehdotuksen,

sen jälkeen, kun ehdotus on toimitettu kansallisille parlamenteille,

noudattavat tavanomaista lainsäätämisjärjestystä

sekä katsovat seuraavaa:

(1) Neuvoston asetus (EY) N:o 55/2008[2] tuli voimaan 31 päivänä tammikuuta 2008, ja sitä alettiin soveltaa 1 päivänä maaliskuuta 2008. Asetuksessa myönnetään erityisiä yksipuolisia tullietuuksia Moldovan tasavallalle, jäljempänä ’Moldova’. Asetuksen mukaisesti kaikilla Moldovasta peräisin olevilla tuotteilla on vapaa pääsy Euroopan unionin markkinoille lukuun ottamatta tiettyjä maataloustuotteita, jotka on lueteltu asetuksen liitteessä I ja joille annetaan rajoitettuja myönnytyksiä tullittomuutena tariffikiintiöiden rajoissa tai tullinalennuksina.

(2) Osana Euroopan naapuruuspolitiikkaa, EU:n ja Moldovan välistä Euroopan naapuruuspolitiikan toimintaohjelmaa sekä itäistä kumppanuutta Moldova on hyväksynyt kunnianhimoisen toimintasuunnitelman poliittisen assosiaation ja taloudellisen yhdentymisen edistämiseksi unionin kanssa. Neuvottelut uudesta assosiaatiosopimuksesta aloitettiin tammikuussa 2010. Moldova edistyy myös hyvin sääntelynsä lähentämisessä unionin lakien ja normien kanssa valmistautuessaan tuleviin neuvotteluihin EU:n ja Moldovan välisestä pitkälle menevästä ja laaja-alaisesta vapaakauppasopimuksesta tulevan assosiaatiosopimuksen yhteydessä.

(3) Viinin tariffikiintiö oli täytetty kokonaan kuukausia ennen vuoden loppua jokaisena vuonna asetuksen (EY) N:o 55/2008 soveltamisen alkamisesta lähtien.

(4) Maailmanlaajuinen rahoitus- ja talouskriisi on vaikuttanut Moldovan talouteen hyvin haitallisesti. Viiniala työllistää noin 300 000 työntekijää, ja viinin vienti on tärkeä vientitulojen lähde.

(5) Moldovan pyrkimysten tukemiseksi Euroopan naapuruuspolitiikan ja itäisen kumppanuuden mukaisesti sekä houkuttelevan ja luotettavan viinien vientimarkkinan luomiseksi ehdotetaan, että voimassa olevaa viinin tariffikiintiötä korotetaan 100 000 hehtolitrasta 150 000 hehtolitraan vuonna 2011, 120 000 hehtolitrasta 180 000 hehtolitraan vuonna 2012 ja 240 000 hehtolitraan vuotta kohden vuodesta 2013 alkaen.

(6) Asetusta (EY) N:o 55/2008 sovelletaan 31 päivään joulukuuta 2012.

(7) Neuvottelut pitkälle menevästä ja laaja-alaisesta vapaakauppasopimuksesta unionin ja Moldovan välillä ovat unionin ja Moldovan yhteinen tavoite, kunhan Moldova on osoittanut valmiutensa neuvotella ja kestää niin kunnianhimoisen hankkeen vaikutukset. Jotta tarvittaville valmisteluille sekä pitkälle menevää ja laaja-alaista vapaakauppasopimusta koskeville neuvotteluille olisi riittävästi aikaa, asetuksen (EY) N:o 55/2008 voimassaoloa on jatkettava 31 päivän joulukuuta 2012 jälkeen.

(8) On hyvä päättää asetuksen (EY) N:o 55/2008 uudistamisesta hyvissä ajoin ennen sen päättymispäivää ja säätää ajoissa Moldovan taloudellisia toimijoita varten avoin ja ennakoitava kauppajärjestelmä unioniin viennille 31 päivän joulukuuta 2012 jälkeiselle ajalle. Asetuksen voimassaoloa olisi sen vuoksi nyt jatkettava 31 päivään joulukuuta 2015.

(9) Kun otetaan huomioon voimassa olevista yksipuolisista tullietuuksista saadut kokemukset, joidenkin voimassa oleviin yksipuolisiin tullietuuksiin kuuluvien tuotteiden tariffikiintiöiden uudistaminen on aiheellista, jotta voidaan tukea Moldovan talouden kehitystä ja maan sääntelyn lähentämishanketta unionin lakien ja normien kanssa itäisen kumppanuuden yhteydessä.

(10) Unionin kansainvälisten velvollisuuksien noudattamisen varmistamiseksi tähän asetukseen sisältyvien etuuksien ehdoksi olisi asetettava unionille myönnetyn WTO:n velvoitteita koskevan voimassa olevan poikkeuksen jatkaminen tai uusiminen.

(11) Sen vuoksi asetusta (EY) N:o 55/2008 olisi muutettava vastaavasti,

OVAT ANTANEET TÄMÄN ASETUKSEN:

1 artikla

Muutetaan asetus (EY) N:o 55/2008 seuraavasti:

1. Korvataan 16 artiklan toinen kohta seuraavasti:

”Sitä sovelletaan 31 päivään joulukuuta 2015.

Tässä asetuksessa säädettyjen etuuksien soveltaminen loppuu kokonaan tai osittain, jos Maailman kauppajärjestö ei myönnä poikkeusta, jonka nojalla ne olisivat sallittuja kokonaan tai osittain.

Etuuksien soveltaminen lopetetaan siitä päivästä, jona poikkeuksen voimassaolo päättyy.

Komissio julkaisee riittävän hyvissä ajoin ennen kyseistä päivää Euroopan unionin virallisessa lehdessä ilmoituksen, jolla asiasta tiedotetaan toimijoille ja toimivaltaisille viranomaisille. Ilmoituksessa on täsmennettävä ne tässä asetuksessa säädetyt etuudet, joiden soveltaminen lakkaa, ja päivämäärä, josta alkaen etuuksia ei enää sovelleta.”

2. Korvataan liitteen I taulukko 1 tämän asetuksen liitteen mukaisesti.

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty [ssä/ssa]

Euroopan parlamentin puolesta Neuvoston puolesta

Puhemies Puheenjohtaja

LIITE

” LIITE I

TUOTTEET, JOIHIN SOVELLETAAN 3 ARTIKLASSA TARKOITETTUJA MÄÄRÄLLISIÄ RAJOITUKSIA TAI HINTAKATTOJA

Sen estämättä, mitä yhteisen tullinimikkeistön tulkintasäännöissä määrätään, tavaran kuvauksen sanamuotoa on pidettävä ainoastaan ohjeellisena, joten etuusmenettely määräytyy tässä liitteessä CN-koodien kattavuuden mukaan. Kun CN-koodin edessä on etuliite ”ex”, etuuskohtelu määritetään soveltamalla sekä CN-koodia että vastaavaa tavaran kuvausta.

1. Tuotteet, joihin sovelletaan vuotuisia tullittomia kiintiöitä

Budjettikohta | Tulot[3] | 12 kk:n jakso, joka alkaa pp/kk/vvvv | 2011 |

120 artikla | Vaikutukset omiin varoihin (tullimaksut) | -0.1 |

Toteutuksen jälkeen |

2012 | 2013 | 2014 | 2015 |

120 artikla | - | - | - | - |

4. MUUT HUOMAUTUKSET

Yksipuolisten lisätullietuuksien myöntäminen Moldovalle vuonna 2008 merkitsisi tullitulojen osalta bruttomääräisenä noin 1 500 000 euron menetystä (nettomäärä 1 125 000 euroa).

Uudet, vuosille 2011–2015 ehdotetut tullittomat tariffikiintiöt aiheuttavat tullitulojen menetystä vain vuonna 2011. Vuosina 2012–2015 tullituloja ei menetetä, koska vuoden 2012 kiintiöiden taso kattaa kaikkien tullittomiin tariffikiintiöihin kuuluvien tuotteiden nykyiset vientimäärät Moldovasta. Hypoteettista tuloa, jonka tuleva vienti saattaisi tuottaa, ei voida pitää tullitulon menetyksenä.

Moldovasta tuotiin viiniä vuonna 2009 yhteensä 111 082 hehtolitraa, mikä ylittää voimassa olevan vuoden 2011 tullittoman tariffikiintiön 11 082 hehtolitralla. Se aiheuttaa arviolta lähes 150 000 euron tullitulojen menetyksen, kun tulli on keskimäärin 13,1 euroa hehtolitralta.

11 082 hl * 13,1 €/hl = 145 174 € (108 881 € nettotulojen osalta).

Vuoden 2012 voimassa oleva 120 000 hehtolitran tulliton tariffikiintiö kattaa nykyisen vientitason kokonaan eikä siten aiheuta tullitulon menetystä vuonna 2012 ja sen jälkeen.

Moldovasta tuotiin vehnää vuonna 2009 yhteensä 38 232 tonnia, mikä kuuluu kokonaisuudessaan vuoden 2012 voimassa olevaan 50 000 tonnin tullittomaan tariffikiintiöön eikä siten aiheuta tullitulon menetystä.

Vuonna 2009 ohran ja maissin tullittomista tariffikiintiöistä jäi käyttämättä 16,8 ja 11,9 prosenttia, joten ne kuuluvat kokonaisuudessaan vuoden 2012 voimassa oleviin tullittomiin tariffikiintiöihin eivätkä siten aiheuta tullitulon menetystä.

[1] EUVL L 20, 24.1.2008, s. 1.

[2] EUVL L 20, 24.1.2008, s. 1.

[3] Perinteiset omat varat (maatalous-, sokeri-, ja tullimaksut) on ilmoitettava nettomääräisinä eli bruttomäärästä on vähennettävä kantokuluja vastaava 25 prosentin osuus.